


NOTA DE FUNDAMENTARE
[bookmark: _Hlk226636894]la Instrucțiunea privind procedura de examinare preliminară a plângerilor adresate Centrului Național pentru Protecția Datelor cu Caracter Personal

	1. Denumirea sau numele autorului și, după caz, a/al participanților la elaborarea proiectului actului normativ

	Proiectul Instrucțiunii privind procedura de examinare preliminară a plângerilor adresate Centrului Național pentru Protecția Datelor cu Caracter Personal este elaborat de Centrul Național pentru Protecția Datelor cu Caracter Personal (CNPDCP).

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Proiectul este elaborat în temeiul art. 80 al Legii nr. 195/2024 privind protecția datelor cu caracter personal.


	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Intrarea în vigoare a Legii nr. 195/2024 privind protecția datelor cu caracter personal  instituie un nou cadru juridic privind examinarea plângerilor adresate autorității de supraveghere. Aplicarea uniformă a acestor prevederi presupune existența unor reguli clare privind verificarea preliminară a plângerilor înainte de inițierea investigației.
În aplicarea acestor prevederi legale, etapa examinării preliminare a plângerilor reprezintă un element esențial al activității autorității de supraveghere, întrucât în această fază se verifică dacă plângerea întrunește condițiile de formă și de fond prevăzute de lege, dacă Centrul este competent să o examineze, dacă sunt respectate termenele de depunere și dacă sunt prezentate informațiile și documentele necesare pentru inițierea procedurii de investigare.
Deși cadrul legal stabilește condițiile generale privind examinarea plângerilor, acesta nu reglementează în detaliu modul de desfășurare a verificărilor preliminare în cadrul autorității de supraveghere și nici succesiunea operațiunilor administrative care preced inițierea investigației. 
În lipsa unor reguli detaliate și uniforme, există riscul aplicării neuniforme a prevederilor legale, al diferențelor de abordare între subdiviziunile structurale și funcționarii implicați în examinarea plângerilor.
În acest context, aprobarea unei instrucțiuni este necesară pentru standardizarea procesului de examinare preliminară, delimitarea clară a etapelor procedurale și asigurarea aplicării uniforme a prevederilor Legii nr. 195/2024.


	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Obiectivul proiectului îl constituie instituirea unei proceduri unitare privind examinarea preliminară a plângerilor adresate Centrului Național pentru Protecția Datelor cu Caracter Personal.
Instrucțiunea stabilește:
· etapele examinării preliminare a plângerilor;
· verificarea întrunirii condițiilor prevăzute de lege pentru inițierea examinării preliminare a plângerilor;
· modul de verificare a competenței Centrului;
· verificarea respectării condițiilor de formă și de conținut ale plângerii;
· verificarea existenței documentelor justificative și a informațiilor necesare;
· procedura solicitării completărilor sau clarificărilor, după caz;
· responsabilitățile subdiviziunilor și ale funcționarilor implicați în proces.
Implementarea Instrucțiunii va contribui la uniformizarea practicii administrative, reducerea timpului necesar examinării preliminare și creșterea eficienței activității Centrului.



	3.2. Opțiunile alternative analizate și motivele pentru care acestea nu au fost luate în considerare

	În procesul de elaborare au fost analizate următoarele opțiuni: menținerea practicii actuale bazate exclusiv pe prevederile legale generale; emiterea unor recomandări interne fără caracter procedural; aprobarea unei instrucțiuni obligatorii pentru personalul CNPDCP. 
Primele două opțiuni nu asigură o practică administrativă uniformă și nu oferă suficiente garanții privind aplicarea consecventă a procedurilor. Aprobarea Instrucțiunii reprezintă soluția optimă pentru organizarea eficientă și uniformă a activității de examinare preliminară a plângerilor, în corespundere cu Legea nr. 195/2024.


	4. Analiza impactului de reglementare 

	4.1. Impactul asupra sectorului public

	Proiectul va avea un impact pozitiv asupra activității CNPDCP prin uniformizarea procedurilor și clarificarea responsabilităților inspectorilor de protecție a datelor  implicați în examinarea preliminară a plângerilor.
Instrucțiunea nu modifică atribuțiile legale ale Centrului și nu creează competențe noi, ci reglementează modul de organizare și desfășurare a activităților prevăzute de legislație.


	4.2. Impactul financiar și argumentarea costurilor estimative

	Implementarea proiectului nu necesită alocarea unor resurse financiare suplimentare din bugetul de stat. 

	4.3. Impactul asupra sectorului privat

	Proiectul nu instituie obligații noi pentru mediul de afaceri și nu generează costuri suplimentare de conformare pentru operatorii de date cu caracter personal.

	4.4. Impactul social
Proiectul contribuie la sporirea eficienței procedurii administrative de examinare preliminară  a plângerilor și la asigurarea unei practici unitare în activitatea autorității de supraveghere, cu efecte pozitive asupra protecției drepturilor persoanelor vizate.
4.4.1. Impactul asupra datelor cu caracter personal
Datele cu caracter personal vor fi prelucrate de CNPDCP în scopul exercitării atribuțiilor legale privind examinarea preliminară a plângerilor și vor beneficia de toate garanțiile prevăzute de legislația privind protecția datelor cu caracter personal.
4.4.2. Impactul asupra echității și egalității de gen
Proiectul nu are impact diferențiat asupra femeilor și bărbaților și se aplică în mod egal tuturor persoanelor.

	4.5. Impactul asupra mediului

	Nu este aplicabil.

	4.6. Alte impacturi și informații relevante

	 Nu au fost identificate alte impacturi relevante.

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	Proiectul nu transpune acte juridice ale Uniunii Europene. Acesta este elaborat pentru punerea în aplicare a prevederilor art. 80 din Legea nr. 195/2024 privind protecția datelor cu caracter personal, lege organică care transpune Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor), publicat în Jurnalul Oficial al Uniunii Europene L 119/1 din 4 mai 2016, CELEX: 32016R0679.


	5.2. Măsuri normative care urmăresc crearea cadrului juridic intern necesar pentru implementarea legislației UE

	Nu este aplicabil.

	6. Avizarea și consultarea publică a proiectului actului normativ

	 Proiectul va fi supus procedurilor de avizare și consultare publică în conformitate cu Legea nr. 239/2008 privind transparența în procesul decizional și Legea nr. 100/2017 cu privire la actele normative. Proiectul va fi publicat pe pagina web oficială a CNPDCP și pe platforma particip.gov.md, iar recomandările recepționate vor fi examinate și valorificate, după caz.

	7. Concluziile expertizelor

	 Proiectul urmează a fi supus expertizei juridice și, după caz, expertizei anticorupție, în conformitate cu legislația în vigoare.

	8. Modul de încorporare a actului în cadrul normativ existent

	Instrucțiunea completează cadrul de organizare a activității Centrului și nu necesită modificarea sau abrogarea altor acte normative.

	9. Măsurile necesare pentru implementarea prevederilor proiectului actului normativ

	Implementarea Instrucțiunii va fi asigurată prin:
· aprobarea acesteia prin Ordinul directorului CNPDCP;
· aducerea la cunoștința personalului implicat în examinarea preliminară a plângerilor;
· aplicarea unitară a procedurilor prevăzute în Instrucțiune;
· monitorizarea aplicării acesteia și actualizarea, după caz, în funcție de modificările legislative sau de practica administrativă.

